TARYBOS REGLAMENTAS (EB) Nr. 2051/2004
2004 m. spalio 25 d.
iš dalies keičiantis Reglamentą (EEB) Nr. 337/75 dėl Europos profesinio mokymo plėtros centro įsteigimo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 308 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
atsižvelgdama į Europos ekonomikos ir socialinių reikalų komiteto nuomonę (2),
atsižvelgdama į Regionų komiteto nuomonę,
kadangi:
(1)
1975 m. vasario 10 d. Tarybos reglamente (EEB) Nr. 337/75 dėl Europos profesinio mokymo plėtros centro įsteigimo (3) yra nuostatų dėl centro organizavimo, pirmiausia - dėl jo valdybos. Šios nuostatos kelis kartus buvo iš dalies pakeistos po naujų valstybių narių įstojimo, kai valdyba turėjo būti papildyta naujais nariais.
(2)
2001 m. buvo atliktas Europos profesinio mokymo plėtros centro (toliau - centras) išorinis vertinimas. Komisijos atsakyme ir juo remiantis valdybos parengtame Veiksmų plane pabrėžiama, kad reikia pritaikyti Reglamento (EEB) Nr. 337/75 nuostatas, siekiant palaikyti centro ir jo valdymo struktūrų našumą ir veiksmingumą.
(3)
Europos Parlamentas paragino Komisiją peržiūrėti agentūrų valdybų sudėtį ir darbo metodus bei pateikti atitinkamus pasiūlymus.
(4)
Europos darbuotojų saugos ir sveikatos apsaugos agentūros, centro ir Europos gyvenimo ir darbo sąlygų gerinimo fondo atitinkamos vadovybės ar administracijos valdybos pateikė Komisijai bendrąją nuomonę dėl šių organų valdybų valdymo ir funkcionavimo ateityje.
(5)
Europos darbuotojų saugos ir sveikatos apsaugos agentūros, centro ir Europos gyvenimo ir darbo sąlygų gerinimo fondo trišalis valdymas, kurį vykdo vyriausybių, darbdavių organizacijų ir darbuotojų organizacijų atstovai, yra šių organų sėkmės pagrindas.
(6)
Socialinių partnerių dalyvavimas šių trijų Bendrijų organų valdyme sukuria specifiką, dėl kurios jiems reikia funkcionuoti pagal bendras taisykles.
(7)
Trijų grupių, sudarytų iš vyriausybės, darbdavių ir darbuotojų atstovų, egzistavimas trišalėje valdyboje ir darbuotojų bei darbdavių grupių koordinatoriaus paskyrimas pasirodė esąs būtinas. Todėl ši tvarka turi būti formalizuota ir taip pat išplėsta iki vyriausybinės grupės.
(8)
Kiekvienos valstybės narės trišalio atstovavimo išsaugojimas užtikrina, kad dalyvauja visi pagrindiniai suinteresuoti asmenys ir kad atsižvelgiama į sistemų ir požiūrių įvairovę, kuri būdinga profesinio mokymo klausimams.
(9)
Būtina numatyti Sąjungos būsimos plėtros praktines pasekmes centrui. Jo valdybos sudėtis ir veikla turi būti pritaikyta atsižvelgiant į naujų valstybių narių stojimą.
(10)
Biuras, numatytas Valdybos darbo tvarkos taisyklėse, turi būti sustiprintas, siekiant užtikrinti centro veiklos tęstinumą ir jo sprendimų priėmimo našumą. Biuro sudėtis ir toliau turi atspindėti trišalę valdybos struktūrą.
(11)
Pagal Sutarties 3 straipsnį, Bendrija siekia pašalinti moterų ir vyrų nelygybės apraiškas ir diegti jų lygybę visose savo veiklos srityse. Todėl būtina sukurti nuostatą, skirtą skatinti tolygų vyrų ir moterų atstovavimą sudarant valdančiąją tarybą ir biurą.
(12)
Todėl reikėtų atitinkamai iš dalies pakeisti Reglamentą (EEB) Nr. 337/75.
(13)
Šiam reglamentui priimti Sutartis nenumato jokių įgaliojimų, išskyrus tuos, kurie nurodyti 308 straipsnyje,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 337/75 iš dalies keičiamas taip:
1)
3 straipsnio 2 dalis pakeičiama taip:
„2. Centras, vykdydamas savo užduotis, užmezga reikalingus ryšius, pirmiausia su specializuotomis įstaigomis, tiek valstybinėmis ar privačiomis, nacionalinėmis ar tarptautinėmis, su valstybinės valdžios bei mokslo įstaigomis, taip pat su darbuotojų bei darbdavių organizacijomis. Pirmiausia, centras, laikydamasis savo tikslų, užtikrina tinkamą bendradarbiavimą su Europos mokymo fondu.“.
2)
4 straipsnis pakeičiamas taip:
„4 straipsnis
1. Centrą sudaro:
a)
valdančioji taryba;
b)
biuras;
c)
direktorius.
2. Valdančiąją tarybą sudaro:
a)
po vieną narį, atstovaujantį kiekvienos valstybės narės vyriausybę;
b)
po vieną narį, atstovaujantį kiekvienos valstybės narės darbdavių organizacijas;
c)
po vieną narį, atstovaujantį kiekvienos valstybės narės darbuotojų organizacijas;
d)
trys nariai, atstovaujantys Komisiją.
Pirmosios pastraipos a, b ir c punktuose minėtus narius skiria Taryba, vadovaudamasi valstybių narių, darbdavių organizacijų ir darbuotojų organizacijų pateiktais kandidatų sąrašais.
Komisija skiria jai atstovaujančius narius.
Valdančiosios tarybos narių sąrašą taryba paskelbia Europos Sąjungos oficialiajame leidinyje ir centro tinklavietėje.
3. Nariai skiriami trejų metų kadencijai. Kadencija gali būti atnaujinta. Pasibaigus narių kadencijos laikui arba jiems atsistatydinus, nariai savo pareigas eina tol, kol jų kadencija pratęsiama arba kol jie pakeičiami.
4. Valdančioji taryba iš 5 dalyje nurodytų trijų grupių ir Komisijos išsirenka savo pirmininką ir tris pirmininko pavaduotojus dviejų metų kadencijai, kuri gali būti atnaujinta.
5. Valdančiojoje taryboje vyriausybių, darbdavių organizacijų ir darbuotojų organizacijų atstovai sudaro po grupę. Kiekviena grupė paskiria koordinatorių. Darbuotojų ir darbdavių grupių koordinatoriai yra atitinkamų jų organizacijų atstovai Europos lygiu ir dalyvauja tarybos posėdžiuose be teisės balsuoti.
6. Pirmininkas sušaukia valdančiąją tarybą kartą per metus. Pirmininkas sušaukia papildomus posėdžius bent vienos trečiosios valdančiosios tarybos narių prašymu.
7. Sprendimus valdančioji taryba priima absoliučia savo narių balsų dauguma.
8. Valdančioji taryba įsteigia biurą. Biurą sudaro valdančiosios tarybos pirmininkas ir trys pirmininko pavaduotojai, po vieną kiekvienos 5 dalyje nurodytos grupės koordinatorių bei vienas Komisijos tarnybų atstovas.
9. Valstybės narės, 2 dalyje nurodytos organizacijos, Taryba, Komisija ir valdančioji taryba, kiekviena pagal savo įgaliojimus, siekia užtikrinti tolygų vyrų ir moterų atstovavimą 2 dalyje nurodytoms kandidatūroms ir paskyrimams, 4 dalyje nurodytuose rinkimuose bei 8 dalyje nurodytiems paskyrimams.
10. Nepažeidžiant direktoriaus pareigų, nurodytų 7 ir 8 straipsniuose, biuras, kaip yra deleguota valdančiosios tarybos, stebi tarybos sprendimų įgyvendinimą ir imasi visų būtinų priemonių centrui valdyti tarp valdančiosios tarybos posėdžių, išskyrus nurodytas 6 straipsnio 1 dalyje, 8 straipsnio 1 dalyje ir 11 straipsnio 1 dalyje.
11. Metinį biuro posėdžių tvarkaraštį nustato valdančioji taryba. Pirmininkas sušaukia papildomus biuro posėdžius jo narių prašymu.
12. Biuras sprendimus priima bendru sutarimu. Jeigu bendro sutarimo negalima pasiekti, biuras perduoda klausimą valdančiajai tarybai sprendimui priimti.“.
3)
7 straipsnio 1 ir 2 dalys pakeičiamos taip:
„1. Direktorius atsako už centro valdymą ir įgyvendina valdančiosios tarybos ir biuro sprendimus. Jis yra centro teisinis atstovas.
2. Jis ruošia ir organizuoja valdančiosios tarybos ir biuro darbą bei skiria sekretoriatą jų posėdžiams.“.
4)
8 straipsnio 1 dalis pakeičiama taip:
„1. Vadovaudamasi direktoriaus pateiktu projektu, valdančioji taryba, Komisijos tarnyboms pritarus, priima vidutinės trukmės prioritetus ir metinę veiklos programą. Programoje atsižvelgiama į Bendrijos institucijų išskirtus pirmaeilius poreikius.“.
5)
Kiekvienu atveju straipsniuose esantis terminas „valdyba“ pakeičiamas terminu „valdančioji taryba“.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2004 m. spalio 25 d.